એક પૌરાણિક કથા મુજબ આદિવાસી જનજાતિના મુખિયાજી ‘વિશ્વાસુ’ સ્વામી જગ્નનાથને પોતાના કુળ દેવતા ‘નીલ માધવ’ના રૂપમાં પૂજતા હતા. જ્યારે બીજી બાજુ માળવાના રાજા ઈન્દ્રદ્યુમ્ન ભગવાન વિષ્ણુના અનન્ય ભક્ત હતા. રાજા ઈન્દ્રધ્યુમ્નને એક વખત સપનું આવ્યું કે ઉત્કલ (ઓરિસ્સાનું પ્રાચિન નામ)માં ભગવાન વિષ્ણુ પોતાના શ્રેષ્ઠ સ્વરૂપમાં મળશે. રાજાએ તુરંત કેટલાય બ્રાહ્મણોને એ મૂર્તિની શોધમાં વિવિધ દિશામાં મોકલ્યા. આ બ્રાહ્મણોમાં એક હતા વિદ્યાપતિ. રખડતાં રખડતાં તેઓ એક કબીલામાં પહોંચ્યાં જ્યાં એમને માલુમ પડ્યું કે અહીંના સરદાર ભગવાન વિષ્ણુના નીલ માધવ વિગ્રહની પૂજા કરે છે. આ વિગ્રહ કોઈ ગાઢ જંગલના કોઈ પર્વતમાં ગુપ્ત સ્થાને વિરાજમાન છે.